  Виталий Пронин  Арня кутсконын корка пырон каризы Балезино ёросысь Быдыпи гуртын улӥсьёс. Выль школа усьтонэ вуылӥзы Президент Александр Волков, Кун Кенешлэн Тӧроез Александр Соловьёв но мукет вылӥ кивалтӥсьёс.Быдыпиос 2007-тӥ арысен абдраллязы: кытын визь люкалозы пиналъёс? Коръёслэсь ӝутэм, одӥг этажъем вуж юртсы куашкан калэ вуиз уго. Тылпу кысӥсьёс но, Роспотребнадзорын ужасьёс но отчы пыраны ӧз лэзе ни. Ма, юртэзлэсь бервылзэ но туннэ уд тодма ни - кесяны кутскемын. Нош куке-соку отын кык сменаен но дышетскизы.Гуртазы уго 600 пала улӥсез вал. Туннэ ке 3 артысь гуртъёсысь - Шолокгуртысь, Дениспиысь но Быдыпиысь - 50 дышетскись сяна уг люкаськы. Котьма ке но таосты но 2007-тӥ арын кытчы парта сьӧры пуктыны воксё паймизы.Нырысь-валысь мукет гуртэ нуллӥзы пиналъёсты. Но 2010-тӥ арын октябре пуктӥськон ужъёс мытӥськизы. Выль школа улэ бусызэс но ӧз жалялэ быдыпиос. Ӟеч гинэ мед пӧрмоз шуыса вӧсяськизы. Пишмиз, ява. Чакламын со 48 дышетскисьлы. Зэм, нылпиоссы кык муртлы тросгес. Отӥяз эшшо 6-лы йылыны медо. Озьы ке но нокин но уг ӝожомы. Ог-огмес валамы ке, 60 кузя но  тэромы, шуэ школаен кивалтӥсь  Наталья Чиркова.- Мар понна ӝожомод ай? - вера со. - Шумпотыны гинэ кулэ. Азьвыл школаямы спортзал воксё ӧй вал.  Табере со вӧл-вӧл, актовой залэн огазеямын. Та сяна, пиослы но нылъёслы нимысьтыз мастерскойёс кылдэмын. Ужалозы, шудозы,  дышетскозы - шунытын.Быдыпиын 9-тӥ классозь гинэ дышетско. Отӥяз нылпиос кин кытчы пазьгисько. Ӵемысь техучилищеосы пыро. Туэ тани 9-тӥ классэ вамыштэ 8 пинал. Таос али ик шуо: визь люкаломы но гуртамы ик берытскомы ай. Оло, дышетӥсь но, пе, луомы. Соин ик визьнодасьёслы татын уг ёрмо. Гурт калык но ужлэсь уг кышка. Тае пусйиз Александр Волков но:- Кылем арын балезиноос 42 сюрс тонна йӧл кыскизы. Таӵе лыдпусъёсты республика ӧз тодылы на. Алнашъёс, можгаос, вавожъёс мед вожъяськозы. Сомында йӧл сётон - со зэмос подвиг. Ваньмыз со калыклэн тыршеменыз-сюлмаськеменыз. Ми тае валатэк ум кылиське. Тау карыса ик школа ӝутон борды но басьтӥськимы. 2013-тӥ арын Балезиноын ортчыны кулэ Гурт тол шудонъёс. Отчыозь пуктыны ӧдъяськомы ёрос центре куас база но бассейн. Эшшо ар ортчыса, конькиен нискыланы йӧ кисьтомы. Скаллы быдэ 6 сюрс килограммлэсь трос йӧл кыскыны ӧдъяды ке, сюресъёстэс асфальтэн шобыртом.Быдыпилэн куд-ог ульчаосаз, зэмен ик, нӧд дыръя сапеген сяна уд пыры. Льӧль малпанзы мед быдэсмоз.Елена Сараматова.  